钦定古今图书集成/明伦汇编/氏族典/第055卷 > 《廖用贤尚友录》 > 鱼庆则
## 钦定古今图书集成/明伦汇编/氏族典/第055卷 > 《廖用贤尚友录》 > 鱼庆则

按《隋书虞庆则传》：“庆则，京兆栎阳人也。本姓鱼，其先
仕于赫连氏，遂家灵武，代为北边豪杰。庆则幼雄毅，
性倜傥，有胆气，善鲜卑语。初以弋猎为事，中便折节
读书。仕周，释褐中外府行参军，稍迁外兵参军事，袭
爵沁源县公。宣政元年，授仪同大将军，除并州总管
长史。二年，授开府，拜石州总管。甚有威惠，境内清肃。”
开皇元年，进位大将军，迁内史监、吏部尚书、京兆尹，
封彭城郡公，营新都总监。二年，迁尚书右仆射，授上
柱国，封鲁国公。九年，转为右卫大将军，寻改为右武
候大将军。十七年，为桂州道行军总管，以妇弟赵什
柱为随府长史。什柱与庆则爱妾通，恐事彰，因告庆
则谋反，庆则于是伏诛。